Conform proiectului de hotărâre a Consiliului General al Municipiului Bucureşti (CGMB), aflat în dezbatere publică până la 14 mai, persoanele fizice şi juridice deţinătoare de terenuri vor avea, pe lângă obligaţia de a asigura îngrădirea, salubrizarea şi igienizarea terenurilor, şi pe cea de a planta iarbă pe suprafeţele aflate în proprietatea lor.

Astfel, potrivit documentului, nerespectarea prevederilor va constitui contravenţie, amenda fiind între 2.000 şi 5.000 de lei pentru persoanele fizice, şi între 3.000 şi 5.000 de lei, pentru cele juridice.

Noile prevederi vin în completarea hotărârii CGMB nr. 121/2010.

Potrivit expunerii de motive a documentului, decizia de a completa hotărârea a fost luată în urma scrisorii de somare primită în februarie 2013 de la Comisia Europeană, care a atenţionat atât Ministerul Mediului, cât şi administraţia publică a Capitalei, cu privire la nerespectarea Directivei 2008/50/CE privind calitatea aerului înconjurător şi un aer mai curat pentru Europa.

Astfel, administraţiile locale trebuie să stabilească măsuri suplimentare pe teremen scurt pentru reducerea nivelului de pulberi în suspensie, în urma depăşirilor valorilor limită ale diverşilor poluanţi înregistrate în perioada 2008-2012.